
PROLOG 


«Cuvânt bun...» grăit-a inima inimoșilor părinți de la Chilia Buna- 
Vestire a Schitului Lacu din Sf. Munte Athos, din dorinţa să împărtășească 
tuturor celor ce năzuiese să aducă ofrandă de alese cântări Maicii Domnului. 


«Ilohveheos» - multă milă - vor obține «Robii Domnului... » care se 
vor apropia de aceste minunate cântări adunate în cel de-al patrulea volum 
Buchet Muzical Athonit - care urmează celor închinate Liturghiei, 
Vecerniei, Utreniei, 


Munca de alegere a acestui Buchet pare la prima vedere a fi foarte 
uşoară. În realitate, prezentul Buchet este, la rândul lui, alcătuit din flori 
alese din alte Culegeri şi Antologii, manuscrise şi tipărituri, reprezentative 
pentru cântarea athonită în limba română. 


Cartea este aidoma candelelor pline cu untdelemn de calitate autentică 
de la începutul cântării Polieleului, cuprinzând veritabile ofrande ale acestui 
gen şi poate contribui din plin la revigorarea acestui minunat moment 
liturgic al Privegherilor de la marile sărbători, cunoscându-se strâmtorarea în 
care s-au aflat aceste slujbe în perioada «ateismului științific», când 
serviciile liturgice din ţară au fost «demolate» prin dispariția cântăreților de 
strană cu pregătire de specialitate. Aceasta a dus la marginalizarea unor 
momente de puternică înalţare sufletească de tipul celor însoțite de Polielee 
sau de Anixandare, Doxologii, etc. 


Îngrijitorul primei cărți de acest gen în limba română are în vedere 
cântări practicate în comunităţile românești și grecești athonite aparţinând 
tuturor tipurilor de Polielee: 


- La Praznice împărăteşti: Robii Domnului... 
- La Praznicele Maicii Domnului: Cuvânt bun... 
- Pentru Postul Mare: La Râul Vavilonului... 


Pentru fiecare glas a fost aleasă o cântare reprezentativă cu excepţia 
celor din ultima categorie, care apar numai în glasurile 3 şi 6. 


Pentru Polieleele Maicii Domnului, îngrijitorul a ales cinci Polielee în 
glasuri diferite. 


Polieleu! la Praznicele împărătești Robii Domnului... are cel puţin un 
corespondent în acelaşi glas din cel de-al doilea Psalm Mărturisiţi-vă 
Domnului... Unele dintre acestea apar și în forma prescurtată sau Stihuri 
alese. | 


Cele peste 30 de Polielee integrale acoperă un mare spaţiu stilistic şi 
temporal de la reprezentanţii clasici ai cântării bizantine: loan, Grigorie şi 
Daniil, Protopsalţi ai Bisericii Mari din Constantinopol, Petru Lampadarie şi 
Hurmuz Hartofilax, urmaţi de Gheorghe Criteanul, Partenie Egumenul 
Meteorelor, loasaf Dionisiatul, Sinesie Aghioritul și Gheorghe Risiotul, până 
la contemporanii Grigorie Simonopetritul, Damaschin Grigoriatul şi lerotei 
Filoteitul. 


Dintre autorii români de Polielee merită amintiţi Macarie Protopsaltul, 
Anton Pann, Nectarie Frimu, Dimitrie Suceveanu, Ștefanache Popescu și 
Memnon Glăvan. 


Merită să menţionăm şi numele traducătorilor în limba română a 
textelor, mai ales că ei nu au făcut o simplă înlocuire de silabe ci au adaptat 
melodia tradiţională bizantină la cerinţele limbii române: Macarie 
Protopsaltul, Dimitrie Suceveanu, Victor Ojog, Nectarie Schimonahul, 
Monahul Vasilie și lerod. loan. 


Editura are în proiect reeditarea întregii creaţii a lui Nectarie, 
Protopsaitul Sfântului Munte Athos. De aceea, în această culegere el, care 
este unul dintre marii autori de Polielee, este prezent doar cu o traducere. 


Îngriijitorul sugerează și isoanele cântărilor care pot fi înlocuite cu 
altele alese de cântăreți. 


Nădăjduim că cei dornici de a aduce lui Dumnezeu și Maicii Domnului 
ofrandele cele mai bine-primite, reprezentând profunzimea sufletească 
datorată, vor găsi în cel de-al patrulea Buchet, câteva din exemplele dorite. 


Vasile Vasile 
Conf. Univ. Dr. la 
Universitatea Naţională 
de Muzică. 

